Kotelointi loppuu, kun TactoTek tuo rakenteellisen elektroniikan osaksi tuotetta. Esimerkiksi autonovi voidaan vielä näppäillä auki ikkunapaneelista, toimitusjohtaja Jussi Harvela kertoo. Kuva: Peura Pekka

Kempeleessä toimiva TactoTek Oy on johtava rakenteellisen elektroniikan kehittäjä maailmassa. Yritykselle on vasta myönnetty Euroopan unionin Horisontti 2020 -kehitysrahoitusta, jonka avulla on tarkoitus mullistaa autoteollisuutta.

Pohjois-Suomeen ei ole aikaisemmin myönnetty suurinta eli 2,5 miljoonan euron kehityspottia.

– Me kaupallistamme automarkkinoille ensimmäisiä autonosia yhteistyössä asiakkaiden ja sopimusvalmistajien kanssa, kertoo toimitusjohtaja Jussi Harvela.

TactoTek toimii hyvin lähellä ihmistä. Se kehittää prosessiteknologiaa, jonka avulla kosketuskäyttöliittymistä, kuten autojen ohjauspaneeleista, saadaan äärimmäisen ohuita. Monimutkainenkin tuote valmistuu kerralla.

– Ei mitään liimaa eikä kokoonpanoa: yksi muovikappale. Tällä tavalla tuotteita tullaan rakentamaan tulevaisuudessa, Harvela toteaa.

Osaaminen kiinnostaa myös kodinkonevalmistajia. Ala on erityisen haastava, sillä liittymien on toimittava höyrystä ja vedestä huolimatta.

Yritys ei tee omia tuotteita, vaan se kehittää ja lisensioi teknologiaa, jonka avulla eri alojen asiakkaat voivat kohta lähteä toteuttamaan elektroniikkateollisuuden vallankumousta.

Tavoitteena on lähes tuplata työntekijöiden määrä vuoden sisällä. Pelkästään Kempeleeseen tarvitaan lähes 30 osaajaa. Myöhemmin rekrytoidaan henkilöstöä myös tuotantoon.

Harvela ennakoi, että yritys työllistäisi Oulun seudulla lähivuosina muutama sata henkeä.